b"\n_START_ARTICLE_\nHudi\xc4\x8deva brigada (film)\n_START_SECTION_\nZgodba\n_START_PARAGRAPH_\nZgodba je sorodna filmu Dvanajst \xc5\xbeigosanih (The Dirty Dozen) iz leta 1967._NEWLINE_Boren za\xc4\x8detek_NEWLINE_Polkovnik Robert T. Frederick poleti leta 1942 prileti v Anglijo, kjer mu Lord Mountbatten razlo\xc5\xbei nov na\xc4\x8drt - ustanovitev Prve specialne enote. Slednjo po ideji Mountbattena za\xc4\x8dne voditi kar sam Robert T. Frederick. Ko polkovnik prispe v Fort Harrison, tam najde zapu\xc5\xa1\xc4\x8den voja\xc5\xa1ki kamp in majorja Cliffa Brickerja, ki je velik prista\xc5\xa1 ka\xc4\x8d. Polkovnik si izbere svojo pisarno in naro\xc4\x8di majorju, naj malce uredi kamp._NEWLINE_V desetih dneh pripotujejo z vlakom prvi rekruti. Z njim so od samega za\xc4\x8detka same te\xc5\xbeave, saj polkovnik Frederick razo\xc4\x8darano ugotovi, da gre za ameri\xc5\xa1ke zapornike. \xc5\xa0e posebej vro\xc4\x8dekrven je Rockwell 'Rocky' Rockman. Takoj po prihodu se celo dogodi pretep, ki ga za kuliso uporabi Omar Greco, ki poskusi pobegniti in se skrije na strop vlaka. Na njegovo \xc5\xbealost ga opazi eden izmed oficirjev in zaklju\xc4\x8di njegov pobeg. Oficirji neubogljive zapornike postrojijo in jih odpeljejo v kamp. Na poti pa se neopazno prikrade nov vojak (kasneje je podano njegovo ime - Ransom) in se pridru\xc5\xbei ostalim._NEWLINE_V kampu se vojaki posedejo na travo. Ena skupina igra karte in denar dobiva zgolj eden izmed kvartopircev, kar zelo razhudi Rockyja Rockmana. Na drugi strani kampa se spoznata Omar Greco in Bronco Billy Guthrie (igra ga Bill Fletcher), ki preu\xc4\x8dujeta mo\xc5\xbenosti za pobeg. Med drugim razka\xc5\xbee Omar Greco Broncu svoje akrobatske sposobnosti. V kamp prispe prva po\xc5\xa1iljka mesa, lesa in ostalih \xc5\xbeivljenjskih potreb\xc5\xa1\xc4\x8din. Kmalu zatem se zgodi \xc5\xa1e en pretep, vnovi\xc4\x8d zaradi vro\xc4\x8dekrvnosti Rockya Rockmana._NEWLINE_Prihod Kanad\xc4\x8danov_NEWLINE_Pretep se hitro pole\xc5\xbee, saj ameri\xc5\xa1ki zaporniki zasli\xc5\xa1ijo zvok dud in udarjanje bobnov, ki ga povzro\xc4\x8da strumno korakanje kanadskih vojakov, ki jim poveljuje major Alan Crown. Uvodni govor ima polkovnik Frederick, ki mo\xc5\xbeem razlo\xc5\xbei, da gre za najbolj\xc5\xa1o voja\xc5\xa1ko enoto in da \xc5\xbeeli, da bi izuril mo\xc5\xbee, ki bi dali v boju vse od sebe._NEWLINE_Kaj hitro se poka\xc5\xbee veliko nasprotje med ponosnimi in usklajenimi Kanad\xc4\x8dani in razgla\xc5\xa1enimi ter nediscipliniranimi Ameri\xc4\x8dani. Pojavijo se prva trenja, ki jih vselej za\xc4\x8denjajo izzivalni Ameri\xc4\x8dani, ponosnim Kanad\xc4\x8danom pa major Crown ne dovoli biti nesramen. Najbolj na udaru Ameri\xc4\x8danov je predvsem desetnik Wilfrid Peacock._NEWLINE_V Frederickovo pisarno pride Theodore Ransom, ki je pobegnil iz kampa Gillam zaradi spora s \xc4\x8dastnikom glede nekega dekleta. Ransom obljubi zvestobo Fredericku in se pridru\xc5\xbei ostalim vojakom pri ve\xc4\x8derji. Nanjo povsem razburjen pride major Cliff Bricker, ki so mu ukradli njegovo klopota\xc4\x8do. Predloga majorja Crowna, da bi vsakr\xc5\xa1en prekr\xc5\xa1ek Ameri\xc4\x8danov strogo kaznovali, polkovnik Frederick ne potrdi._NEWLINE_Pred spanjem nastane nov velik prepir. Ko se Kanad\xc4\x8dan Henri Laurent (igra ga Jean-Paul Vignon) ule\xc5\xbee na pograd, se slednja sesede. Potem pa kanadski desetnik Peacock najde klopota\xc4\x8daklopota\xc4\x8do majorja Brickerja v svoji postelji._NEWLINE_Usposabljanje_NEWLINE_Naslednji dan odidejo vojaki na pohod, dolg 50\xc2\xa0km. Med pohodom so nosili nahrbtnike, polne te\xc5\xbekih kamnov, saj je polkovnik Frederick \xc5\xbeelel, da bi razmere bile vsaj malo podobne tistim v vojni. Eden izmed ameri\xc5\xa1kih vojakov ne zdr\xc5\xbei ve\xc4\x8d bremena, nakar mu drugi zatla\xc4\x8di velikanski kamen v nahrbtnik, kar bu\xc4\x8dno pozdravijo kanadski vojaki. Polkovnik med malico ugotovi, da so Kanad\xc4\x8dani vrhunsko pripravljeni._NEWLINE_Na koncu pohoda morajo vojaki zadnjo ravnino prehoditi s pospe\xc5\xa1enim korakom, \xc4\x8demur sledi kon\xc4\x8dni \xc5\xa1print (z nahrbtniki, polnimi kamnov). V fotofini\xc5\xa1u Omar Greco za las prehiti Henrija Laurenta, \xc4\x8desar se razveselijo ameri\xc5\xa1ki vojaki. Za nagrado prejme Greco od Ransoma cigaro._NEWLINE_Pono\xc4\x8di se pogovorita Omar Greco in Bronco Guthrie o njunem nameravanem pobegu. Bronc s te\xc5\xbeavo sprejme dejstvo, da Omar Greco ne \xc5\xbeeli ve\xc4\x8d pobegniti, ker bi, \xc4\x8de bi ga ujeli, pristal v dosmrtni je\xc4\x8di. Greco tako razo\xc4\x8daranemu Broncu ponudi cigaro v zameno._NEWLINE_Pono\xc4\x8di pa tudi pride major Crown na obisk k polkovniku Fredericku, ki ga pe\xc4\x8dejo stopala po pohodu. Polkovnik zavrne majorjevo darilo - teko\xc4\x8dino proti bole\xc4\x8dini stopal. Major nato predlaga, da bi lahko kanadski vojaki ameri\xc5\xa1ke kaj nau\xc4\x8dili, saj so se bojevali \xc5\xbee pri Dunkerqu, polkovnik pa ga zavrne, \xc4\x8de\xc5\xa1 da bi bilo to mo\xc5\xbeno, \xc4\x8de bi pri Dunkerqu zmagali, pa so izgubili._NEWLINE_Naslednji dan sledi pravi trening - vojaki plezajo, se plazijo po ceveh in se tudi vla\xc4\x8dijo po vrveh kakih pet metrov nad zemljo. Medtem ko se Peacock vla\xc4\x8di po vrvi, mu Rocky Rockman prere\xc5\xbee vrv, tako da Peacock pade v mlako blata. Pri ve\xc4\x8derji se vojakom pridru\xc5\xbei narednik Patrick O'Neill, in\xc5\xa1truktor za bli\xc5\xbenji boj (igra ga Jeremy Slate), ki povsem sprovocira Rockya Rockmana in vojakom poka\xc5\xbee svoje spretnosti. Naslednji dan Patrick O'Neill u\xc4\x8di mo\xc5\xbee bli\xc5\xbenjega boja, ki se ga vojaki hitro navzamejo. Med drugim tudi major Crown razka\xc5\xbee majorju Brickerju svoje boksarske spretnosti._NEWLINE_In\xc5\xa1trukcijam iz bli\xc5\xbenjega boja sledijo priprave na snegu, kjer so bistveno bolj\xc5\xa1i Kanad\xc4\x8dani. Kljub temu pa polkovnik obojim dodeli prost vikend zaradi prizadevnosti na usposabljanjih. Med prostim vikendom zaidejo mo\xc5\xbeje v gostilno. Rockyu Rockmanu punco spelje Peacock, zaradi \xc4\x8desar se \xc5\xbeeli s Peacockom stepsti. Nenadoma pa v gostilno stopijo prevzetni doma\xc4\x8dini, ki nesramno prevzamejo Kanad\xc4\x8danom pija\xc4\x8de in \xc5\xbeenske. Nato k doma\xc4\x8dinom pristopi Ransom, ki \xc5\xbeeli pojasniti situacijo, a ga najglasnej\xc5\xa1i doma\xc4\x8din udari v obraz. Razplamti se pretep, ki ga ne ustavijo niti policaji. Vsesplo\xc5\xa1no razbijanje steklenic in \xc5\xa1ip se kon\xc4\x8da s prihodom v Fort Harrison, kjer jih pri\xc4\x8daka strogi polkovnik Frederick._NEWLINE_Razo\xc4\x8daranje_NEWLINE_Naslednji dan prejmejo vsi vojaki rde\xc4\x8de baretke in odvija se mno\xc5\xbei\xc4\x8dno fotografiranje. Med drugim se vojaki postrojijo in korakajo naokoli po travniku. Vmes prejme polkovnik Frederick telefonski klic iz Washingtona, od koder mu sporo\xc4\x8dijo, da bodo celoten projekt odpovedali in mo\xc5\xbee preusmerili drugam. Bridko razo\xc4\x8darani Frederick tako odide v Washington, da bi tamkaj\xc5\xa1nje uradnike prepri\xc4\x8dal o nasprotnem. Mo\xc5\xbeje zato dobijo 10 dni prosto._NEWLINE_Polkovnik Frederick ne uspe na prvi birokratski oviri, zato se napoti k drugi - h generalu Cullenu. V njegovi \xc4\x8dakalnici tako presedi ve\xc4\x8d kot tri ure, da bi ga lahko sre\xc4\x8dal in se z njim pogovoril. Medtem ostali vojaki v kampu pre\xc5\xbeivljajo bo\xc5\xbei\xc4\x8d s kartanjem, nekateri odpotujejo domov, drugi pa doma sploh nimajo, zato ostanejo v kampu._NEWLINE_V \xc4\x8dakalnici generala Cullena polkovnik Frederick \xc4\x8daka na prihod generala, dokler ne pokli\xc4\x8de tajnico sam general in pove, da ga ne bo v pisarno. Polkovniku prek telefona sporo\xc4\x8di, da pozna njegov problem, da pa ne more storiti ni\xc4\x8desar. Polkovnik tako \xc5\xbee resignirano odide iz \xc4\x8dakalnice, nakar ga preseneti tajnica, ki mu prinese telegram generala Walterja Naylorja, v katerem pravi, da naj gre h generalu Maxwellu Hunterju (igra ga Carroll O'Connor) in generalu Marku Clarku (igra ga Michael Rennie). Pri slednjima polkovnik prejme na veliko neodobravanje generala Hunterja svojo prvo nalogo - zavzetje San Elia._NEWLINE_San Elia_NEWLINE_Polkovnik med izvidni\xc5\xa1kim letom okoli italijanske utrdbe San Elia leti zelo nizko in s tem opravi precej tvegan in nevaren let. To mu zameri spet general Hunter, ki polkovnikovemu predlogu, da bi vojaki prepotovali 5\xc2\xa0km v ledeno mrzli vodi, da bi utrdbo zavzeli, izrazi hudo nezaupanje. Kljub dvomom mu general dovoli, da akcijo izvedejo in jim naro\xc4\x8di, da pripeljejo vsaj nekaj ujetnikov._NEWLINE_Prva akcija se tako za\xc4\x8dne v ledeno mrzli vodi, ki te\xc4\x8de v smeri proti mestu San Elia. Najprej spretni Omar Greco onesposobi dva vojaka, ki stra\xc5\xbeita na polici nad reko, nato pa celotno brigado prestra\xc5\xa1i po\xc5\xa1tar, ki urinira tik pred glavo polkovnika Fredericka. Medtem ko vojaki Hudi\xc4\x8deve brigade tiho in na skrivaj korakajo v mesto, pa nem\xc5\xa1ki poveljnik u\xc5\xbeiva v idili zaspanega mesteca in se koplje v kadi. Ko ubijejo \xc5\xa1e enega stra\xc5\xbearja, se prebijejo do sovra\xc5\xbenikovih tankov._NEWLINE_Tako onesposobijo \xc5\xa1e tri stra\xc5\xbearje pri tankih in si odprejo pot v mesto. Ko se nau\xc4\x8dijo \xc5\xa1e frazo: 'Tiho, sicer si mrtev.' v nem\xc5\xa1\xc4\x8dini, se njihov pohod po mestu za\xc4\x8dne. Ker zajamejo dva stra\xc5\xbearja sredi mesta in nato pride njihov poveljnik ter opazi, da obeh stra\xc5\xbearjev ni, se slednji zelo razjezi. Z enoto koraka po mestu, a mu vojaki Hudi\xc4\x8deve brigade vzemajo enega vojaka za drugim. Tako na koncu poveljnik koraka sam in z lahkoto ga ujamejo in vr\xc5\xbeejo med ujetnike. Kmalu najdejo neko luknjo in vanjo vr\xc5\xbeejo vse ujetnike, ki jih zdaj ni ve\xc4\x8d prav malo._NEWLINE_Med krmljenjem svojih pti\xc4\x8dev in britjem nem\xc5\xa1ki poveljnik ne zasluti, da je nekaj narobe. Zato pa slednje hitreje opazijo vojaki, ki jih Ameri\xc4\x8dani in Kanad\xc4\x8dani zajamejo med tu\xc5\xa1iranjem. Po zavzetju nekega pomembnej\xc5\xa1ega nem\xc5\xa1kega vojaka in celo avta s tremi nem\xc5\xa1kimi vojaki pa sledi manj\xc5\xa1i spodrsljaj - Nemci ujamejo Wilfrida Peacocka in Rockya Rockmana, ki jih tudi mu\xc4\x8dijo, da bi iz njih izvlekli kaj informacij. Na sre\xc4\x8do privede Peacock \xc5\xa1e Patricka O'Neilla s sabo, tako da z lahkoto primejo sovra\xc5\xbene vojake._NEWLINE_Manj sre\xc4\x8de ima Hugh MacDonald, ki ima nalogo stra\xc5\xbeiti pri tankih. Odkrije ga namre\xc4\x8d neki nem\xc5\xa1ki vojak in v bli\xc5\xbenjem boju ga zabode v levo roko. Zatem njegovi sovojaki odpeljejo tanke na glavni mestni trg, kjer presenetijo nem\xc5\xa1kega poveljnika, ki osupel sprevidi, kaj se je zgodilo._NEWLINE_General Hunter je seveda navdu\xc5\xa1en nad rezultatom, ki mu ga je prinesel polkovnik Frederick in njegova brigada. Njemu in majorjema Brickerju in Crownu ponudi pija\xc4\x8do, a ga polkovnik Frederick zavrne in mu re\xc4\x8de, naj general raje pripelje dvanajst zabojev pija\xc4\x8de za vojake. General tako res naro\xc4\x8di dvanajst zabojev pija\xc4\x8de za vojake, ki uspeh proslavljajo dolgo v no\xc4\x8d. Med drugim tudi zapojejo pesem polkovniku, ki ima ravno tisti dan rojstni dan. Poleg pija\xc4\x8de pa si vojaki priskrbijo \xc5\xa1e polno mizo dobrot - mesa, kruha, salame, \xc5\xa1unke, ..._NEWLINE_Med proslavo major Crown pove, kaj so o njih govorili Nemci. \xc5\xa0e najve\xc4\x8dji poklon jim je namre\xc4\x8d izrekel njihov poveljnik, ki jih je imenoval Hudi\xc4\x8deva brigada._NEWLINE_Difensa_NEWLINE_Med proslavo k polkovniku pristopita generala Hunter in Clark. Zanj imata novo nalogo - zavzetje gore Difensa pri Rimu. Slednjo z vseh strani obkro\xc5\xbeajo planine in je Ameri\xc4\x8dani nikakor ne uspejo zavzeti.\n_START_SECTION_\nZanimivosti\n_START_PARAGRAPH_\nPokojni igralec Richard Jaeckel je igral v obeh omenjenih filmih, v Dvanajst \xc5\xbeigosanih in v Hudi\xc4\x8devi bridadi. V obeh filmih je bil njegov lik desetnik."